b'\n_START_ARTICLE_\nGhenadie Ciobanu\n_START_SECTION_\nBiografie\n_START_PARAGRAPH_\nGhenadie Ciobanu s-a n\xc4\x83scut la data de 6 aprilie 1957, \xc3\xaen Br\xc4\x83tu\xc8\x99eni, Edine\xc8\x9b, RSS Moldoveneasc\xc4\x83. A absolvit Facultatea de Pian la Institutul Muzical-Pedagogic "Gnesin" din Moscova (actualmente Academia rus\xc4\x83 de muzic\xc4\x83) \xc3\xaen anul 1982 \xc8\x99i cea de compozi\xc8\x9bie muzical\xc4\x83 la Conservatorului "Gavriil Muzicescu" din Chi\xc8\x99in\xc4\x83u \xc3\xaen 1986._NEWLINE_A participat la diferite festivaluri na\xc8\x9bionale \xc8\x99i interna\xc8\x9bionale de prestigiu, cum sunt: FIMU \'91 (Belford, Fran\xc8\x9ba), "Music of Friends \'95" (Moscova), "S\xc4\x83ptam\xc3\xa2na Interna\xc8\x9bional\xc4\x83 a Muzicii Noi" (Bucure\xc8\x99ti, 1991, 1992, 1996, 2002), Festivalul Interna\xc8\x9bional "George Enescu" (Bucure\xc8\x99ti, 1991, 1998), "Zilele Muzicii Contemporane" (Bac\xc4\x83u, 1996, 1998), "Musica Danubiana" (Satu Mare, 1996), ENSEMS \'96 (Valencia), "Two Days and Two Nights of New Music" (Odesa, Ucraina, 1995, 1996, 1997, 1999), "Zilele Muzicii Noi" Chi\xc8\x99in\xc4\x83u (1991-2002), Festivalul "M\xc4\x83r\xc8\x9bisor" (Chi\xc8\x99in\xc4\x83u 1989, 1995, 1998, 1999), International Festival of Contemporary Music (Minsk, Belarus, 1995), Internationales Musik-Festival (Heidelberg, 1992), "Moscow Autumn \'96, \'97, \'98", "Kontrasts" International Contemporary Music Festival (Lvov, 1997), "Toamna muzical\xc4\x83 clujean\xc4\x83" (1997), "Musica Nova" (Sofia, 1998), "Europe-Asia \'98" (Tatarstan, Kazan), "\xc3\x8ent\xc3\xa2lnirile Muzicii Noi" (Br\xc4\x83ila, Rom\xc3\xa2nia, 1999, 2002). Lucr\xc4\x83rile sale au fost interpretate la mai multe festivaluri \xc8\x99i \xc3\xaentruniri muzicale \xc3\xaen Fran\xc8\x9ba, Germania, Austria, Spania, Israel, Danemarca, Rom\xc3\xa2nia, Rusia, Estonia, Ucraina, Grecia, China etc._NEWLINE_Ghenadie Ciobanu pred\xc4\x83 ca profesor universitar la Catedra "Teoria Muzicii \xc8\x99i Compozi\xc8\x9bie" a Academiei de Muzic\xc4\x83 "G. Musicescu" din Chi\xc8\x99in\xc4\x83u. De asemenea, este profesor invitat la Universitatea din Las Palmas de Gran Canaria unde \xc3\xaen repetate r\xc3\xa2nduri a sus\xc8\x9binut cursuri de compozi\xc8\x9bie \xc8\x99i analiz\xc4\x83 a muzicii contemporane (1992-1995). \xc3\x8en anul 1997 i s-a conferit titlul de Doctor Honoris Causa al Academiei de Muzic\xc4\x83 "Gh. Dima" din Cluj-Napoca._NEWLINE_\xc3\x8en afar\xc4\x83 de activitatea de compozi\xc8\x9bie \xc8\x99i de cea didactic\xc4\x83, Ghenadie Ciobanu \xc3\xaendepline\xc8\x99te \xc8\x99i o serie de func\xc8\x9bii cum ar fi: director executiv al Cursurilor Interna\xc8\x9bionale de Var\xc4\x83 de Compozi\xc8\x9bie \xc8\x99i Interpretare muzical\xc4\x83; Pre\xc8\x99edinte al Uniunii Compozitorilor \xc8\x99i Muzicologilor din Republica Moldova (din 1990) \xc8\x99i Pre\xc8\x99edinte al Sec\xc8\x9biunii Na\xc8\x9bionale Moldovene\xc8\x99ti a SIMC (Societ\xc4\x83\xc8\x9bii Interna\xc8\x9bionale de Muzic\xc4\x83 Contemporan\xc4\x83) (din 1993). A participat \xc3\xaen calitate de membru al juriului la diferite concursuri interna\xc8\x9bionale de compozi\xc8\x9bie \xc8\x99i interpretare. _NEWLINE_\xc3\x8en perioada 24 ianuarie 1997 - 19 aprilie 2001, a fost ministru al culturii \xc3\xaen Republica Moldova._NEWLINE_Este fondator \xc8\x99i director artistic al Festivalului Interna\xc8\x9bional "Zilele muzicii noi" la Chi\xc8\x99in\xc4\x83u precum \xc8\x99i fondator al ansamblului de muzic\xc4\x83 contemporan\xc4\x83 "Ars poetica", autor \xc8\x99i prezentator al ciclului permanent de emisiuni despre muzica contemporan\xc4\x83 "Studioul Muzicii Noi" la Radio Moldova._NEWLINE_Crea\xc8\x9bia sa muzical\xc4\x83 este foarte apreciat\xc4\x83, el primind Premiul Na\xc8\x9bional pentru Tineret \xc3\xaen domeniul Literaturii \xc8\x99i al Artei (1991), Premiul I la Concursul de compozi\xc8\x9bie consacrat anivers\xc4\x83rii a 50 de ani ai UNESCO \xc8\x99i ONU (Chi\xc8\x99in\xc4\x83u, 1995), Premiul I la concursurile de compozi\xc8\x9bie organizate de Uniunea Compozitorilor \xc8\x99i Muzicologilor din Moldova (1995, 1997, 1998, 2001), Premiul pentru muzic\xc4\x83 la Festivalul Na\xc8\x9bional Teatral \xc8\x99i de Dramaturgie Contemporan\xc4\x83 (Chi\xc8\x99in\xc4\x83u, 1998), Premiul Na\xc8\x9bional al Republicii Moldova (1998) \xc8\x99i Premiul "Antena de Aur" al TV Moldova (1999). Ca o recunoa\xc8\x99tere a meritelor sale \xc3\xaen dezvoltarea culturii muzicale din Republica Moldova, lui Ghenadie Ciobanu i s-a conferit titlul onorific de "Maestru \xc3\xaen art\xc4\x83" al Republicii Moldova (1999). \xc3\x8en anul 2000 a fost decorat cu Medalia "Mihai Eminescu" \xc8\x99i Ordinul Na\xc8\x9bional "Steaua Rom\xc3\xa2niei" \xc3\xaen grad de Comandor.'